देखिए, मैं पहले थोड़ा-सा अतीत में जाना चाहूंगा। कांशीराम जी पंजाब के रोपण जिले के रहने वाले थे। जब उन्होंने सरकारी नौकरी के लिए अप्लाई किया, तो उनसे दो हजार रुपए का बॉन्ड भरने के लिए बोला गया। उन्होंने वह बॉन्ड नहीं भरा। उसके बाद में वे 1957 में पुणे के पास स्थित खिड़की जगह है, वहां पर उन्होंने डिफेंस रिसर्च एंड डेवलपमेंट आर्गेनाइजेशन (डीआरडीओ) में वैज्ञानिक के रूप में नौकरी शुरू की। 1965 में उनकी जिंदगी में एक ऐसी घटना घटी, जिससे उनका जीवन पूरा बदल गया। उन्होंने देखा कि 1965 में वहां की उस ब्राह्मणवादी व्यवस्था ने बाबा साहब डॉ. भीमराव आंबेडकर और बुद्ध जयंती को कैंसिल करके तिलक जयंती और दीपावली की छुट्टी घोषित कर दी। राजस्थान के दीना भाना जी वहां चतुर्थ श्रेणी के कर्मचारी थे। इसके साथ ही 45 लोग उसमें बाबा साहब (महाड़ कम्यूनिटी) की जाति के और थे। अधिकारियों ने उन पर दबाव डाला। दीना भाना जी उस यूनियन के लीडर थे। उन्होंने इसका विरोध किया और कहा कि आपने जो बाबा साहब की जयंती की छुट्टी कैंसिल की है, वह बहुत गलत की है और हम विरोध करेंगे। मान्यवर कांशीराम जी ने जब यह देखा, तो उन लोगों से बात की और पूछा कि भाई आप लोग संघर्ष करोगे भी कि वैसे ही दबाव में आकर अपने घुटने टेक दोगे? तब दीना भाना ने कहा कि सर,मैं बैठूंगा नहीं, संघर्ष करूंगा। दीना भाना तो बाबा साहब आंबेडकर जी के बारे में जानते ही थे। तो उन्होंने बाबा साहब की लिखी किताब एनिहिलेशन अॉफ कास्ट (जाति का विनाश) मान्यवर कांशीराम जी को दी। उन्होंने उस किताब को रात में तीन बार पढ़ा। तीन बार पढ़ने के बाद उन्होंने यह समझा कि बाबा साहब आंबेडकर जाति-भेद का खात्मा क्यों करना चाहते थे।